LIETUVOS RESPUBLIKOS SUSISIEKIMO MINISTRAS

ĮSAKYMAS

DĖL GELEŽINKELIO STATINIŲ TECHNINĖS PRIEŽIŪROS TAISYKLIŲ PATVIRTINIMO

2015 m. kovo 6 d. Nr. 3-88(1.5 E)

Vilnius

Vadovaudamasis Lietuvos Respublikos Vyriausybės 2002 m. vasario 26 d. nutarimo Nr. 280 „Dėl Lietuvos Respublikos statybos įstatymo įgyvendinimo“ 3.4 papunkčiu:

1.	T v i r t i n u Geležinkelio statinių techninės priežiūros taisykles (pridedama).

2.	N u s t a t a u, kad iki 2015 m. gruodžio 31 d. geležinkelio statinių techniniai prižiūrėtojai, atlikdami geležinkelio statinių techninę priežiūrą vadovaudamiesi šiuo įsakymu patvirtintomis taisyklėmis, gali naudoti Lietuvos Respublikos aplinkos ministro 2004 m. birželio 21 d. įsakymu Nr. D1-347 „Dėl statinių techninio reglamento STR 01.12.07:2004 „Statinių techninės priežiūros taisyklės, kvalifikaciniai reikalavimai statinių techniniams prižiūrėtojams, statinių techninės priežiūros dokumentų formos bei jų pildymo ir saugojimo tvarkos aprašas“ patvirtinimo“ patvirtintas statinių techninės priežiūros dokumentų formas.

Susisiekimo ministras	Rimantas Sinkevičius

SUDERINTA

Lietuvos Respublikos aplinkos

ministerijos

2015-02-26 raštu Nr. (13-2)-D8-1522

PATVIRTINTA

Lietuvos Respublikos susisiekimo

ministro 2015 m. kovo 6 d.

įsakymu Nr. 3-88(1.5 E)

GELEŽINKELIO STATINIŲ TECHNINĖS PRIEŽIŪROS TAISYKLĖS

I SKYRIUS

BENDRosios NUOSTAtos

1.	Geležinkelio statinių techninės priežiūros taisyklės (toliau – Taisyklės) reglamentuoja geležinkelio statinių, kurių naudojimo priežiūrą vykdo Valstybinė geležinkelio inspekcija prie Susisiekimo ministerijos (toliau – VGI), techninės priežiūros reikalavimus, kvalifikacinius reikalavimus geležinkelio statinių techniniams prižiūrėtojams, šių statinių techninės priežiūros dokumentų formas, jų pildymo ir saugojimo tvarką.

2.	Geležinkelio statinio techninę priežiūrą organizuoja geležinkelio statinio naudotojas, kuris paskiria geležinkelio statinio techninį prižiūrėtoją. Geležinkelio statinio techninio prižiūrėtojo kvalifikacija turi atitikti Taisyklių V skyriuje nustatytus kvalifikacinius reikalavimus. Geležinkelio statinio techninis prižiūrėtojas gali būti fizinis arba juridinis asmuo.

3.	Geležinkelio statinio techninės priežiūros tikslas – užtikrinti 2011 m. kovo 9 d. Europos Parlamento ir Tarybos reglamente (ES) Nr. 305/2011, kuriuo nustatomos suderintos statybos produktų rinkodaros sąlygos ir panaikinama Tarybos direktyva 89/016/EEB (OL 2011 L 88, p. 5), nustatytus geležinkelio statinio esminius reikalavimus per visą geležinkelio statinio ekonomiškai pagrįstą naudojimo trukmę pagal jo naudojimo paskirtį.

4.	Geležinkelio statinio techninis prižiūrėtojas, atlikdamas konkretaus geležinkelio statinio techninę priežiūrą, vykdo organizacines ir technines priemones, skirtas geležinkelio statinio techninei būklei palaikyti, kad būtų įgyvendintas Taisyklių 3 punkte nustatytas tikslas.

5.	Atliekant geležinkelio statinio techninę priežiūrą būtina:

5.1. siekti, kad geležinkelio statinys ir jo konstrukcijos būtų naudojami nepažeidžiant projektų, statybos ir eksploatavimo normų;

5.2. laiku pastebėti, teisingai įvertinti ir likviduoti atsiradusius statybinių konstrukcijų defektus;

5.3. taikant profilaktines priemones tausoti (saugoti nuo ankstyvojo susidėvėjimo) geležinkelio statinius ir jų konstrukcijas;

5.4. periodiškai šalinti augmeniją, susikaupusį sniegą, vandenį, purvą, kitokias sąnašas nuo geležinkelio statinio, jo konstrukcijų ir įrenginių;

5.5. užtikrinti, kad būtų išvengta geležinkelio statinių griūčių ir geležinkelių transporto eismo įvykių, o jiems įvykus arba įvykus stichinėms nelaimėms išvengti papildomų padarinių ir nuostolių;

5.6. siekti, kad geležinkelio statiniai nekeltų žalos žmonių sveikatai ir aplinkai.

6.	Geležinkelio statinio techninę priežiūrą sudaro:

6.1. nuolatinis geležinkelio statinio būklės stebėjimas;

6.2. geležinkelio statinio periodinės ir specializuotosios apžiūros;

6.3. pastebėtų geležinkelio statinio būklės defektų šalinimas;

6.4. geležinkelio statinio remonto (paprastojo ar kapitalinio) organizavimas.

7.	Geležinkelių infrastruktūros valdytojas geležinkelio statinių techninės priežiūros tvarką nustato geležinkelių transporto eismo saugos valdymo sistemoje (toliau – saugos valdymo sistema), atsižvelgdamas į geležinkelio statinių paskirtį, konstrukciją ir jų sudėtingumą, taip pat geležinkelių transporto veiklos pobūdį ir mastą, techninį geležinkelio statinio projektą, gamintojo rekomendacijas, VGI pateiktas rekomendacijas, technines sąveikos specifikacijas ir Taisykles.

8.	Taisyklėse vartojamos sąvokos atitinka Lietuvos Respublikos statybos įstatyme, Lietuvos Respublikos geležinkelių transporto eismo saugos įstatyme ir kituose teisės aktuose vartojamas sąvokas.

II Skyrius

nuolatinis geležinkelio statinio būklės stebėjimas IR GELEŽINKELIO STATINIO PERIODINĖS APŽIŪROS

9.	Nuolatinio geležinkelio statinio būklės stebėjimo tikslas – nustatyti geležinkelio statinio būklės pokyčius geležinkelio statinio naudojimo metu. Nuolatinių stebėjimų metu tikrinamos pagrindinės geležinkelio statinio konstrukcijos, fiksuojami pastebėti defektai, geležinkelių transporto eismo įvykių, riktų, geležinkelio statinio griūties pavojai ir numatomos priemonės jiems pašalinti.

10.	Nuolatiniai ypatingo geležinkelio statinio stebėjimai vykdomi ne rečiau kaip kartą per mėnesį, o neypatingo geležinkelio statinio – ne rečiau kaip kartą per tris mėnesius.

11.	Geležinkelio statinio periodinių apžiūrų tikslas – nustatyti geležinkelio statinio techninės būklės pokyčius per tam tikrą geležinkelių infrastruktūros valdytojo saugos valdymo sistemoje nustatytą laiką (periodiškumą).

12.	Geležinkelio statinio nuolatinių stebėjimų ir periodinių apžiūrų įvertinimai registruojami geležinkelio statinio techninės priežiūros žurnale (Taisyklių 1 priedas). Geležinkelio statinio techninės priežiūros žurnalą pildo geležinkelio statinio techninis prižiūrėtojas.

III SKYRIUS

geležinkelio statinio specializuotosIOS apžiūros

13.	Geležinkelio statinio specializuotųjų apžiūrų tikslas – nustatyti geležinkelio statinio techninės būklės pokyčius Taisyklių 14 punkte nustatytais atvejais.

14.	Geležinkelio statinių specializuotąsias apžiūras sudaro:

14.1. neeilinės apžiūros, kurios atliekamos šiais atvejais:

14.1.1. po stichinių nelaimių, galėjusių turėti įtakos geležinkelio statinių būklei; stichinės nelaimės nustatomos pagal Stichinių, katastrofinių meteorologinių ir hidrologinių reiškinių rodiklius, patvirtintus Lietuvos Respublikos aplinkos ministro 2011 m. lapkričio 11 d. įsakymu Nr. D1-870 „Dėl Stichinių, katastrofinių meteorologinių ir hidrologinių reiškinių rodiklių patvirtinimo“;

14.1.2. po geležinkelio statinio ar atskirų jo konstrukcijų griūties;

14.1.3. po kitų reiškinių, sukėlusių pavojingas geležinkelio statinio konstrukcijų deformacijas;

14.2. esamo geležinkelio statinio statybiniai tyrinėjimai, jeigu jie reikalingi geležinkelio statinio ar atskirų jo dalių būklei nustatyti;

14.3. auditas (ekonominis ar pan.), kuris atliekamas geležinkelio statinio naudotojo sprendimu arba teisės aktų nustatyta tvarka siekiant gauti išvadas apie geležinkelio statinį;

14.4. kitos geležinkelio statinio apžiūros, kurias nustato geležinkelio statinio naudotojas ar geležinkelio statinio techninis prižiūrėtojas.

15.	Geležinkelio statinio specializuotųjų apžiūrų įvertinimai registruojami geležinkelio statinio techninės priežiūros žurnale (Taisyklių 1 priedas).

IV SKYRIUS

pastebėtų geležinkelio statinio būklės defektų šalinimas

16.	Jeigu geležinkelio statinio techninės priežiūros metu nustatoma, kad geležinkelio statinio būklė kelia pavojų geležinkelio statinyje ar arti jo esančių žmonių sveikatai, gyvybei ar aplinkai, daro neigiamą poveikį geležinkelių transporto eismo saugos kontrolei ar valdymui, arba dėl to galimi dideli materialiniai nuostoliai, atsižvelgdamas į grėsmės pobūdį geležinkelio statinio techninis prižiūrėtojas privalo imtis priemonių žmonėms, turtui, aplinkai ir geležinkelio statiniui apsaugoti ir apriboti arba uždrausti naudojimąsi tuo geležinkelio statiniu, kol bus pašalintas pavojus.

17.	Geležinkelio statinio techninis prižiūrėtojas privalo nedelsdamas apie Taisyklių 16 punkte minimų priemonių reikalingumą informuoti geležinkelio statinio naudotoją ir kitus asmenis, kurie naudojasi tuo geležinkelio statiniu ir (ar) yra nurodyti geležinkelių infrastruktūros valdytojo saugos valdymo sistemoje.

V SKYRIUS

KVALIFIKACINIAI REIKALAVIMAI geležinkelio statiniŲ TECHNINIAMS PRIŽIŪRĖTOJAMS

18.	Geležinkelio statinių techninę priežiūrą vykdantys geležinkelio statinių techniniai prižiūrėtojai privalo turėti techninį, profesinį pasirengimą. Reikalavimai geležinkelio statinių techniniams prižiūrėtojams nustatomi geležinkelių infrastruktūros valdytojų saugos valdymo sistemose. Geležinkelių infrastruktūros valdytojai, įgyvendindami saugos valdymo sistemas, užtikrina, kad geležinkelio statinių techniniai prižiūrėtojai nuolat atitiktų jiems keliamus reikalavimus.

19.	Jeigu geležinkelio statinio techninis prižiūrėtojas yra juridinis asmuo, jis turi paskirti už geležinkelio statinio techninę priežiūrą atsakingą asmenį, kurio kvalifikacija turi atitikti Taisyklių 18 punkte nustatytus reikalavimus.

20.	Geležinkelio statinių techninių prižiūrėtojų žinios turi būti patikrintos Darbuotojų, kurių darbas susijęs su geležinkelių transporto eismu, žinių tikrinimo tvarkos aprašo, patvirtinto Valstybinės geležinkelio inspekcijos prie Susisiekimo ministerijos viršininko 2004 m. spalio 14 d. įsakymu Nr. V-29 „Dėl Darbuotojų, kurių darbas susijęs su geležinkelių transporto eismu, žinių tikrinimo tvarkos aprašo patvirtinimo“, nustatyta tvarka.

21.	Geležinkelio statinių techniniai prižiūrėtojai turi būti susipažinę su geležinkelių infrastruktūros valdytojo parengta ir įgyvendinama saugos valdymo sistema.

VI SKYRIUS

GELEŽINKELIO STATINIŲ TECHNINĖS PRIEŽIŪROS DOKUMENTAI

22.	Geležinkelio statinių techninės priežiūros dokumentai yra geležinkelio statinio techninis pasas, geležinkelio statinio techninės priežiūros žurnalas, geležinkelio statinio periodinių ir specializuotųjų apžiūrų dokumentai.

23.	Geležinkelio statinių techninės priežiūros dokumentų formos nustatytos Taisyklių 1–7 prieduose. Geležinkelio pervažų ir ne pervažoje esančių pėsčiųjų perėjų techninės priežiūros dokumentų formos nustatytos Taisyklių 8 ir 9 prieduose.

24.	Geležinkelio statinių techniniai prižiūrėtojai geležinkelio statinių techninės priežiūros dokumentus gali pildyti VGI Geležinkelių transporto rizikos valdymo ir priežiūros informacinėje sistemoje (toliau – GERVIS) arba pildyti popierines techninės priežiūros dokumentų formas. Jeigu neveikia GERVIS, pildomos popierinės geležinkelio statinių techninės priežiūros dokumentų formos.

25.	Jeigu geležinkelio statinių techninės priežiūros dokumentai pildomi GERVIS, VGI, tirdama geležinkelių transporto eismo įvykius, riktus ar vykdydama ūkio subjektų priežiūrą ir nustačiusi riziką geležinkelių transporto eismo saugai keliančias geležinkelio statinių charakteristikas, turi teisę per GERVIS į geležinkelio statinio techninį pasą įtraukti šias charakteristikas. Šių charakteristikų reikšmes techninis prižiūrėtojas privalo įvesti į GERVIS per VGI nustatytą terminą. Šis terminas negali būti trumpesnis kaip 30 kalendorinių dienų.

26.	Geležinkelio statinių techniniai prižiūrėtojai pildo laisvos formos geležinkelio statinių nuolatinių stebėjimų, periodinių ir specializuotųjų apžiūrų dokumentus, kuriuose turi būti nurodyta:

26.1. apžiūros rūšis (periodinė, specializuotoji);

26.2. apžiūros tikslas (pildoma specializuotosios apžiūros metu);

26.3. asmenys, dalyvaujantys geležinkelio statinio apžiūroje;

26.4. apžiūros rezultatai;

26.5. žymos apie nustatytus geležinkelio statinio naudojimo apribojimus arba draudimą naudoti geležinkelio statinį.

27.	Geležinkelio statinio techninės priežiūros dokumentus saugo geležinkelio statinio naudotojas arba geležinkelio statinio techninis prižiūrėtojas.

28.	Geležinkelio statinių techniniuose pasuose nurodomos geležinkelio statinio techninės ir konstruktyvinės charakteristikos gali būti keičiamos atlikus geležinkelio statinio kapitalinį remontą ar rekonstrukciją. Pervažos techniniame pase nurodomos charakteristikos gali būti keičiamos ir po periodinių apžiūrų.

29.	Popierinės formos geležinkelio statinių techninės priežiūros dokumentai saugomi visą geležinkelio statinio naudojimo laikotarpį. Atiduodant popierinės formos geležinkelio statinio techninės priežiūros dokumentus saugoti arba keičiantis geležinkelio statinio naudotojui ar techniniam prižiūrėtojui, surašomas šių dokumentų priėmimo–perdavimo aktas dviem egzemplioriais. Jeigu geležinkelio statinių techninės priežiūros dokumentai pildomi GERVIS, jie saugomi GERVIS neterminuotai.

VII SKYRIUS

BAIGIAMOSIOS NUOSTATOS

30.	Už Taisyklėse nustatytų reikalavimų pažeidimus atsako geležinkelio statinių, kuriems yra taikomos Taisyklės, naudotojai ir geležinkelio statinių techniniai prižiūrėtojai.

31.	Asmenys, pažeidę Taisyklių reikalavimus, atsako Lietuvos Respublikos administracinių teisės pažeidimų kodekso ir kitų įstatymų nustatyta tvarka.

____________________